六月十六夜觀月翌早紀所見成長謠
作者：樓鑰
朝代：宋

paragraphs: 海雲湧立雙鐵山，明月正在山中間。
初疑渼陂藍田出水面，又似長風吹度玉門關。
須臾雲過月愈上，太虛點綴從飛翻。
白衣蒼狗不足究，千變萬態俱可觀。
忽焉橫卧如蒼龍，驪珠頷下光團團。
山河清影見歷歷，桂枝扶疎若可攀。
夜深醉倒雞鳴起，光景不類居塵寰。
長庚曄然朝曦發，望舒猶掛西林端。
我欲呼吸晶華駐朱顔，左有金丹右玉丹。
昔聞兩曜在天如磨蟻，日行日止一度慳。
太陰行速朔必會，金餠旋復成弓彎。
八卦萬物盡關繫，歷古不已真跳丸。
急景戃恍難控摶，但見霞彩生斕斑。
老我已復卦氣闌，學道無成空自嘆。
不如安坐委天順，一聽運化更循環。